b'\n_START_ARTICLE_\nKragujevac\n_START_SECTION_\nZgodovina\n_START_PARAGRAPH_\nMesto je bilo ustanovljeno v 15. stoletju. Kragujevac je bil v letih 1818\xe2\x88\x921841, med vladavino kneza Milo\xc5\xa1a Obrenovi\xc4\x87a prestolnica kne\xc5\xbeevine Srbije, prve moderne srbske dr\xc5\xbeave. V tem obdobju so tu ustanovili in zgradili prve srbske institucije in ustanove, sodi\xc5\xa1\xc4\x8de (1820), gimnazijo (1833), tiskarno (1833), gledali\xc5\xa1\xc4\x8de (1834), licej (1838), galerijo slik (1828), lekarno (1822), voja\xc5\xa1ko oficirsko \xc5\xa1olo (1837) ter voja\xc5\xa1ko industrijsko \xc5\xa1olo (1857). Leta 1834 so tu natisnili prvi srbski \xc4\x8dasopis.\n_START_SECTION_\nI. svetovna vojna\n_START_PARAGRAPH_\nOb za\xc4\x8detku prve svetovne vojne je bil Kragujevac upravni in voja\xc5\xa1ki center, v njem je bila rezidenca regenta Aleksandra I. Kar\xc4\x91or\xc4\x91evi\xc4\x87a, glavni \xc5\xa1tab srbske vojske pa se je nahajal v stavbi sodi\xc5\xa1\xc4\x8da.\n_START_SECTION_\nII. svetovna vojna\n_START_PARAGRAPH_\nKragujevac je bil eno najpomembnej\xc5\xa1ih sredi\xc5\xa1\xc4\x8d narodnoosvobodilne borbe v Srbiji. Tu so leta 1941 delovale \xc5\xa1tevilne diverzantske skupine, hkrati pa je velik del mo\xc5\xa1kega prebivalstva od\xc5\xa1el v partizane. Jeseni 1941 so partizani blokirali nem\xc5\xa1ko garnizijo v mestu, vse zveze z drugimi mesti pa prekinili. 21. oktobra 1941 so enote nem\xc5\xa1ke 717. divizije iz ma\xc5\xa1\xc4\x8devanja ustrelile ve\xc4\x8dje \xc5\xa1tevilo talcev. Starej\xc5\xa1i jugoslovanski viri so poro\xc4\x8dali o ve\xc4\x8d kot 7.000 ustreljenih, medtem ko so Nemci so v svojem poro\xc4\x8dilu navedli podatek, da je bilo ustreljenih 2.300 ljudi. V novej\xc5\xa1ih pa se srbski in nem\xc5\xa1ki zgodovinarji strinjajo, da je bilo ustreljenih 2.778 ljudi. To je bil eden izmed najve\xc4\x8djih vojnih zlo\xc4\x8dinov med drugo svetovno vojno v Kraljevini Jugoslaviji. Med ustreljenimi je bilo tudi 18 profesorjev in ravnatelj ter ve\xc4\x8d kot 300 dijakov od 4. do 8. razreda gimnazije, 15 otrok mlaj\xc5\xa1ih od 12 let. Kraj zlo\xc4\x8dina - \xc5\xa0umarice - je danes spominski park, z umetni\xc5\xa1ko oblikovanimi spomeniki ter muzejem 21. oktober.  Mesto je bilo osvobojeno na tretjo obletnico tega zlo\xc4\x8dina, 21. oktobra 1944.\n_START_SECTION_\nZgodovinski spomeniki in znamenitosti\n_START_PARAGRAPH_\nIz obdobja kne\xc5\xbeevine so ohranjene Stara pridvorna cerkev, ki jo je dal postaviti knez Milo\xc5\xa1 Obrenovi\xc4\x87 in Amid\xc5\xbein konak, kjer je slu\xc5\xbeboval upravitelj dvora. Lepo je ohranjeno staro mestno jedro, z okoli 50 objekti, zgrajenimi med koncem 19. in za\xc4\x8detkom 20. stoletja, v slogu secesije.\n_START_SECTION_\nIndustrija\n_START_PARAGRAPH_\nS selitvijo livarne topov iz Beograda v Kragujevac leta 1851 in vlitjem prvega topa leta 1853, so bili postavljeni temelji industrializacije Srbije. V zgradbi Voja\xc5\xa1kotehni\xc5\xa1kega in\xc5\xa1tituta so leta 1884 uredili prvo elektri\xc4\x8dno razsvetljavo. Za potrebe in\xc5\xa1tituta so leta 1854 v mestu ustanovili prvo voja\xc5\xa1ko-tehni\xc5\xa1ko \xc5\xa1olo v Srbiji._NEWLINE_V obdobju po drugi svetovni vojni so na temeljih nekdanje kovinske industrije zgradili najve\xc4\x8dji kompleks avtomobilske in voja\xc5\xa1ke industrije na Balkanu, tovarno oro\xc5\xbeja in tovarno avtomobilov Zavodi Crvena Zastava, ki pa je svoj konec do\xc4\x8dakal ob razpadu skupne dr\xc5\xbeave, deloma je bil uni\xc4\x8den med bombardiranjem NATO-vih sil leta 1999. Tudi druga ve\xc4\x8dja podjetja v regiji se v obdobju prestrukturiranja, novih tr\xc5\xbenih razmer in konkurence niso obdr\xc5\xbeala in danes ne delujejo ve\xc4\x8d. V manj\xc5\xa1em delu nekdanjega gigantskega zastavinega kompleksa se kljub vsemu ponovno o\xc5\xbeivlja kovinska industrija, danes tu poteka proizvodnja v h\xc4\x8derinskih dru\xc5\xbebah slovenskih podjetij Gorenje in Unior, v manj\xc5\xa1em obsegu tudi avtomobilska proizvodnja v Fiat avtomobili Srbija.'